สวัสดีครับ วันนี้ผมจะมาพูดถึงเรื่องการชอปปิงนะครับ การชอปปิงเป็นหนึ่งในกิจกรรมโปรดของใครหลาย ๆ คน โดยเฉพาะสาว ๆ การชอปปิงเป็นเรื่องที่ขาดไม่ได้เลย เพราะนอกจากจะสนุกแล้ว ยังถือเป็นยาคลายเครียดที่เยี่ยมที่สุด สิ่งของที่ยอดนิยมสำหรับการจับจ่ายใช้สอยของสาวๆ คงจะไม่พ้นพวกเสื้อผ้า รองเท้า กระเป๋า เครื่องสำอาง อาจจะมีทั้งของแบรนด์เนม เช่น หลุยส์วิงตอง ชาแนล พราด้า เป็นต้น แล้วก็จะมีพวกยี่ห้อธรรมดาทั่ว ๆ ไปนะครับ แต่ของแบรนด์เนมดูจะน่าสนใจมากกว่าในสายตาของสาว ๆ ซึ่งราคาของสินค้าก็จะแพงกว่ายี่ห้อธรรมดามาก ๆ คนที่ไม่ค่อยมีเงินแต่อยากใช้ของแบรนด์เนมก็จะหาทางออกโดยการใช้ของก๊อป หรือเราเรียกว่า ของทำเลียนแบบ ซึ่งละเมิดลิขสิทธิ์มาก ๆ นะครับ แต่จะให้ทำยังไงได้ ก็ราคามันถูกกว่ามาก ๆ แถมในเมืองไทยมีขายเกลื่อนไปหมด ซื้อง่ายขายคล่องกันเลยทีเดียว เพราะค่านิยมของวัยรุ่นในเมืองไทยยุคปัจจุบัน มักจะชอบพวกวัตถุนิยม ใครที่ใช้ของมียี่ห้อของแบรนด์เนม ก็จะได้รับการยอมรับจากสังคมง่าย ๆ เพื่อนฝูงห้อมล้อม ถือว่าการใช้ของแบรนด์เนมนั้น ยกระดับชีวิตได้เลย ส่วนคนที่ใช้ของธรรมดา ๆ ก็จะไม่ค่อยมีบทบาทในสังคมเท่าไหร่ ผู้หญิงหลาย ๆ คนเป็นโรคเสพติด การชอปปิง โดยเฉพาะเสื้อผ้าและรองเท้า ซื้อได้ไม่เคยพอ ถ้าบังเอิญไปพบชิ้นไหนที่สวยถูกใจ ก็มักจะซื้อทันที โดยที่ไม่คำนึงถึงงบประมาณ ราคา รายรับ รายจ่ายอะไรเลย ซึ่งก็ทำให้เกิดปัญหาเงินไม่พอใช้ในแต่ละเดือนบ่อย ๆ แต่ปัญหานี้เธอเหล่านั้นจะไม่ใส่ใจเท่าไหร่ การจับจ่ายใช้สอยจะขึ้นอยู่กับอารมณ์ล้วน ๆ ถ้าพอใจเธอก็ควักเงินจ่ายได้ทันที สำหรับคนที่ทำงานมีเงินเดือนเลี้ยงตัวเองได้จะไม่เป็นปัญหาหนักเท่าไหร่ แต่ที่น่าเป็นห่วงก็คือในกลุ่มวัยรุ่น นักเรียน นักศึกษา ที่ยังหาเงินเองไม่ได้ ก็ต้องลำบากพ่อแม่ ลำบากผู้ปกครอง โดยเฉพาะครอบครัวที่ไม่ได้ร่ำรวย หาเช้ากินค่ำ เงินที่หามาได้ก็เพื่อให้เป็นค่าเล่าเรียน แต่สิ่งที่เกิดขึ้นในทุกวันนี้ก็คือ เด็กเหล่านั้นเอาเงินค่าเล่าเรียนมาใช้จ่ายซื้อของแพง ๆ โดยไม่จำเป็น ด้วยความที่คิดว่าต้องการอยากจะมีเหมือนคนอื่น ๆ ถ้าไม่มีกลัวจะอายเพื่อนกลัวจะเข้ากลุ่มไม่ได้ นี้คือปัญหาที่รอการแก้ไขจากหลาย ๆ ฝ่าย ต่อไปเรามาดูผู้ชายกันบ้างนะครับ ผู้ชายบางกลุ่มก็ชื่นชอบการชอปปิงเช่นกัน ของที่พวกเขาสนใจก็คือ เสื้อผ้า แว่นตา นาฬิกา รองเท้า ประมาณนั้น ซึ่งส่วนใหญ่ในกลุ่มที่ทำงานแล้ว ก็มักจะชอบซื้อของที่มียี่ห้อแพง ๆ เหมือนกับผู้หญิง แต่ผู้ชายจะดีกว่าหน่อย จะซื้อของเฉพาะเวลาจำเป็นเท่านั้น แล้วก็จะไม่ซื้อของตลอดเวลา หรือว่าตามอารมณ์แบบผู้หญิง และผู้ชายบางคนก็จะซื้อไว้เพื่อสะสม เช่น สะสมแว่นตา หรือว่าสะสมนาฬิกา ช่วงเวลานาทีทองของเหล่านักชอป ก็คงจะเป็นช่วงโปรโมชั่นลดราคา หรือช่วงเทศกาลต่างๆ ตามห้างสรรพสินค้า ซึ่งนักชอปเหล่านี้จะไม่มีพลาดกันเลยทีเดียว

นอกจากการจับจ่ายภายในห้างสรรพสินค้า ซึ่งสินค้าจะมีราคาปานกลาง ไปจนถึงราคาค่อนข้างแพง ผู้คนจึงมองหาตัวเลือกอื่น ๆ และนั้นก็คือ ตามสถานที่ขายส่งบ้าง ตามตลาดนัดบ้าง ถ้าในกรุงเทพ สาว ๆ หรือพวกพ่อค้าแม่ค้า มักจะพากันไปที่ประตูน้ำ เพราะมีเสื้อผ้า รองเท้า กระเป๋าขายส่ง ซึ่งสินค้าจะมีราคาถูกกว่าในห้างมาก ๆ พวกพ่อค้าแม่ค้าจะมาเหมาซื้อเพื่อเอาไปขายต่อเอากำไรกันอีกที แต่ว่าสินค้าแถวนี้จะเป็นสินค้าที่ไม่มีการคัดคุณภาพ หรือเป็นของที่โละมาจากโรงงาน ดังนั้นคุณภาพก็อาจจะลดหย่อนไปบ้าง ดังนั้นเราจึงต้องเลือกเฟ้นดี ๆ แต่ถึงยังไงสถานที่เหล่านี้ก็ยังเป็นที่ชื่นชอบของคนที่มีฐานะกลาง ๆ ไปจนถึงที่ยากจน เพราะพวกเขาสามารถจับจ่ายกันได้อย่างสบายกระเป๋า ไม่รู้สึกลำบากใจเท่าไหร่

ต่อไปผมจะพูดถึงเรื่อง วิธีการซื้อของนะครับ ถ้าเราซื้อเสื้อผ้า เราอาจจะถามพ่อค้าแม่ค้า หรือพนักงานในห้างว่า “เสื้อตัวนี้ราคาเท่าไหร่ครับ?” หรือถ้าเราอยากได้เสื้อที่ต้องการแต่ว่าขี้เกียจเดินหา เราอาจจะถามพนักงานว่า “มีเสื้อสีเหลือง ไซส์ เอ็ม ไหมครับ?” ถ้าเราเจอที่ถูกใจแล้วแต่ว่าใส่ไม่ได้ เราอาจจะถามพนักงานว่า “มีแบบนี้ แต่ว่าเล็กกว่านี้มีไหมครับ?” หรือว่า “มีแบบนี้ แต่ว่าใหญ่กว่านี้มีไหมครับ?” วิธีการพูดแบบนี้สามารถใช้กับรองเท้าก็ได้นะครับ หรือว่ากางเกงก็ได้ เวลาจ่ายเงินปกติแล้วเราก็จะจ่ายเงินสด แต่หากว่าเราอยากจะจ่ายเป็นบัตรเครดิต เราอาจจะถามพนักงานว่า “ที่นี่รับบัตรไหมครับ?” “จ่ายเป็นบัตรเครดิตได้ไหมครับ?” ร้านค้าบางร้านจะมีการรับประกันสินค้า ถ้าเกิดของเสียของไม่ดี เราสามารถนำมาคืนได้ พนักงานอาจจะบอกเราว่า “สินค้าตัวนี้รับประกันเจ็ดวันนะคะ” “สินค้าตัวนี้รับประกันหนึ่งเดือนนะคะ” แต่ว่าบางร้านเนี่ย จะมีป้ายติดว่า “ซื้อแล้วไม่รับคืน” แปลว่า ถ้าเกิดสินค้าเสีย สินค้าไม่ดี เราก็ไม่สามารถนำมาคืนได้นะครับ